रंगारंग प्रस्तुतियों के साथ हुआ खेल महोत्सव
शिवपुरी | शिवपुरी पब्लिक स्कूल का वार्षिक खेल महोत्सव बुधवार को संस्था के प्रांगण में धूमधाम के साथ आयोजित किया गया। इस दौरान अभिभावकों के साथ स्कूल छात्र-छात्राओं व शिक्षकों के साथ आमंत्रित अतिथियों ने स्कूल प्रांगण में आयोजित किए गए रंगारंग सांस्कृतिक कार्यक्रमों के साथ-साथ खूबसूरत मेले का भी आनंद लिया। गौरतलब है कि एसपीएस प्रांगण में आयोजित वार्षिक खेल महोत्सव के दौरान संस्था के छात्रों द्वारा विविध प्रकार के व्यंजनों के स्टाल भी लगाए गए थे जिनकी महक आमंत्रित अतिथि अभिभावकों को खासी आकर्षित कर रही थी। कार्यक्रम में बतौर मुख्य अतिथि आरएस चौहान डीआईजी सीआरपीएफ एवं विशिष्ट अतिथि मेघराज सिंह सीओ सीआरपीएफ रहे। इनके अलावा शहर के सम्माननीय व्यक्तित्व एवं अधिकारी भी कार्यक्रम में बड़ी संख्या में शामिल हुए। इसी अवसर पर संस्था की सांस्कृतिक, साहित्यिक खेल एवं अन्य गतिविधियों में उत्कृष्ट स्थान प्राप्त करने वाले छात्र-छात्राओं को उत्साहवर्धन हेतु पुरस्कार वितरण कर सम्मानित किया गया।
hin_Deva hin_Deva